Transnet-staking het ‘verwoestende uitwerking’Vraghouerskepe in die Durbanse hawe. (Foto: Transnet) Die dooiepunt tussen erkende vakbonde en Transnet het ’n verwoestende uitwerking op die ekonomie, “baie erger selfs in vergelyking met die voortslepende energiekrisis”. Só het dr. Juanita Maree, uitvoerende hoof van die Suid-Afrikaanse Vereniging van Vragversenders (SAAFF), gesê. Transnet het vroeër force majeure by sy hawens verklaar terwyl lede van die vakbond Untu begin staak het en Satawu se lede beoog om Maandag by hulle aan te sluit. Transnet bedryf Suid-Afrika se spoorvragnetwerk asook al die land se hawens en daar is vrese dat die staking ŉ noemenswaardige uitwerking op ekonomiese bedrywighede oor alle sektore gaan hê. Transnet en georganiseerde arbeid sal Maandag onder die vaandel van die Kommissie vir Versoening, Bemiddeling en Arbitrasie (KVBA) in gesprek tree as deel van pogings om die huidige dooiepunt in die loononderhandelinge te probeer oplos. Volgens Maree wys SAAFF se navorsing daarop dat logistieke vertragings aan die voorsieningsketting die ekonomie tussen R100 miljoen en R1 miljard per dag kos. “Wanneer die totale ekonomiese koste bereken word, is die finale gevolg van die verwoestende impak egter veel hoër as dit.” Maree meen die ekonomiese omvang hiervan word nie ten volle deur besluitnemers verstaan ​​nie. “Een dag se verlies in hawe-aktiwiteit lei tot operasioneel ’n minimum van 10 dae van herstel. Die verlies het ’n rimpeleffek op die ekonomie. Ons het nou daadwerklike, dringende optrede nodig. Enige versuim om handel te fasiliteer het verskriklike gevolge vir elke Suid-Afrikaner.” Transnet het gesê hy gaan voort om met georganiseerde arbeid in gesprek te tree ten einde ’n oplossing te vind vir die voortgesette nywerheidsoptrede, wat ’n uiters negatiewe impak nie net op werknemers en die maatskappy het nie, maar ook op die ekonomie. Transnet bied verhogings van tussen 3% en 4% sowel as ’n ex gratia‑betaling van R5 000 (voor belasting) aan werknemers. Ayanda Shezi, woordvoerder van Transnet, het gesê Transnet het sedert die indiening van sy aanvanklike aanbod in Julie, daadwerklike pogings aangewend deur sy loonaanbod nog vier keer te verbeter. “Salariskoste maak tans 66% van totale bedryfskoste uit, wat nie volhoubaar is nie. Ons breë doelwit bly om belegging en groei te dryf. Ons doen ’n beroep op werkers en vakbondleiers om die aanbod wat tans op die tafel is, ernstig te oorweeg.”